เอสเอ็มอีแบงก์ปล่อยกู้ดอกต่ำ2พันล้านอุ้มน้ำท่วม
ครม.ไฟเขียวธนาคารเอสเอ็มอีปล่อยกู้ 2 พันล้านช่วยผู้ประกอบการน้ำท่วม มีระยะเวลาโครงการสิ้นสุดวันรับคำขอกู้ภายในวันที่ 31 ธ.ค. 2555 หรือเมื่อเต็มวงเงินสินเชื่อ
20 ก.ย. 2554

ครม.ไฟเขียวธนาคารเอสเอ็มอีปล่อยกู้ 2 พันล้านช่วยผู้ประกอบการน้ำท่วม มีระยะเวลาโครงการสิ้นสุดวันรับคำขอกู้ภายในวันที่ 31 ธ.ค. 2555 หรือเมื่อเต็มวงเงินสินเชื่อ ที่ประชุมคณะรัฐมนตรี (ครม.) ได้ให้ความเห็นชอบมาตรการช่วยเหลือผู้ประกอบการที่ประสบภัยพิบัติปี 2554 โดยธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่กระทรวงการคลังเสนอ โดยอนุมัติวงเงินสินเชื่อจำนวน 2,000 ล้านบาท เพื่อปล่อยกู้ให้แก่ผู้ประกอบการวิสาหกิจขนาดกลางและขนาดย่อมที่ได้รับความเสียหายหรือได้รับผลกระทบจากเหตุภัยพิบัติ ตั้งแต่วันที่ 25 ก.ค. 2554 จนถึงปัจจุบัน ตามพื้นที่ประสบภัยพิบัติตามประกาศของทางราชการ มีระยะเวลาโครงการสิ้นสุดวันรับคำขอกู้ภายในวันที่ 31 ธ.ค. 2555 หรือเมื่อเต็มวงเงินสินเชื่อรวมของโครงการแล้วแต่ระยะเวลาใดจะถึงก่อน
วัตถุประสงค์การกู้เพื่อใช้ปรับปรุง ซ่อมแซม ฟื้นฟูกิจการ และ/หรือเป็นเงินทุนหมุนเวียน วงเงินสูงสุดไม่เกิน 1 ล้านบาทต่อราย โดยพิจารณาตามเกณฑ์ที่ธนาคารกำหนด เป็นเงินกู้ยืมแบบมีระยะเวลา (Term Loan) ระยะเวลาการกู้ยืมสูงสุดไม่เกิน 6 ปี โดยให้ลดดอกเบี้ยจากอัตราคงที่ 8% ลงเหลือ 6%